Brennan Johnson

Brennan Price Johnson (s. 23. toukokuuta 2001 Nottingham, Englanti) on walesilainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 179-senttimetrinen. Hän edustaa Englannin Valioliigassa pelaavaa Crystal Palacea.

 Seurajoukkueura 
Johnson pelasi Nottingham Forestin junioreissa ja nousi Englannin mestaruussarjassa pelanneeseen edustusjoukkueeseen elokuussa 2019. Hän pelasi lainalla Englannin ykkösliigassa Lincoln Cityn joukkueessa kaudella 2020–2021. Hän pelasi kaudella 2021–2022 Nottinghamin kaikki 46 mestaruussarjaottelua, joista 44 ottelua avauskokoonpanossa, ja teki 16 maalia, millä hän oli joukkueensa paras maalintekijä. Hän pelasi Nottinghamin kaikki kolme ottelua kevään 2022 nousukarsinnassa, jonka tuloksena joukkue nousi Valioliigaan, ja teki maalin Sheffield Unitedia vastaan karsinnan välierässä sekä vieras- että kotikentällä kuten myös jälkimmäisessä ottelussa jatkopaikan ratkaisseessa rangaistuspotkukilpailussa.

Johnson pelasi kaudella 2022–2023 Valioliigassa Nottinghamin kaikki 38 ottelua ja niistä 33 ottelua avauskokoonpanossa. Hän teki ensimmäisen valioliigamaalinsa elokuussa kauden kolmannessa liigaottelussa vieraskentällä Evertonia vastaan. Hän nosti kauden maalimääränsä lopulta kahdeksaan tekemällä maalin syyskuussa Bournemouthia vastaan, kaksi maalia tammikuussa Leicesteriä vastaan, yhden maalin helmikuussa Leedsiä vastaan, kaksi maalia maaliskuussa Evertonia vastaan ja yhden maalin huhtikuun alussa Wolverhamptonia vastaan. Liigacupissa Nottingham ylsi välieriin ja Johnson teki kaksi maalia neljännen kierroksen ottelussa Blackburnia vastaan. Kauden 2023–2024 alussa Johnson pelasi Nottinghamissa kolme valioliigaottelua ja yhden liigacupottelun ennen siirtymistään Tottenhamiin.

Syyskuun vaihteessa 2023 Johnson siirtyi Nottinghamista Tottenham Hotspuriin reilun 45 miljoonan punnan siirtosummalla. Hän allekirjoitti Tottenhamin kanssa viisivuotisen sopimuksen. Johnson pelasi avauskaudellaan Tottenhamissa 32 valioliigaottelua ja teki maalin marraskuussa Wolverhamptonia, tammikuun lopussa Brentfordia, helmikuussa Brightonia, maaliskuussa Aston Villaa ja huhtikuussa West Hamia vastaan. Lisäksi hän syötti kymmenen maalia. Kaudella 2024–2025 hän pelasi Valioliigassa 33 ottelua, joista avauskokoonpanossa 24 peliä. Hän teki 11 maalia, joista kaksi helmikuussa Ipswichiä ja huhtikuussa Southamptonia vastaan. Lisäksi hän syötti viisi maalia. Hän teki voittomaalin Eurooppa-liigan loppuottelussa Manchester Unitedia vastaan. Kaikkiaan hän pelasi Eurooppa-liigassa 13 ottelua, joista avauskokoonpanossa kymmenen sekä teki viisi maalia. Kaudella 2025–2026 Johnson ehti pelata Tottenhamissa 16 valioliigaottelua, joissa hän teki kaksi maalia: ensimmäisen 16. elokuuta 2025 kauden avausottelussa Burnleyä vastaan ja toisen 23. elokuuta 2025 heti seuraavassa sarjaottelussa Manchester Cityä vastaan. Mestarien liigassa hän pelasi neljä ottelua kaudella 2025–2026 ja teki maalin 4. marraskuuta 2025 ottelussa FC Kööpenhaminaa vastaan. Johnson pelasi syyskaudella 2025 myös kaksi liigacup-ottelua ja teki 24. syyskuuta 2025 ottelussa Doncaster Roversia vastaan Tottenhamin 3–0-maalin.

Tammikuun alussa 2026 Johnson siirtyi Tottenhamista saman sarjan Crystal Palaceen 35 miljoonan punnan siirtosummalla.

 Maajoukkueura 
Johnson pelasi Englannin alle 16- ja alle 17-vuotiaiden maajoukkueissa ja sitten Walesin alle 19- ja alle 21-vuotiaiden maajoukkueissa. Hän pelasi Walesin A-maajoukkueessa ensimmäisen kerran marraskuussa 2020 ystävyysottelussa Yhdysvaltoja vastaan. Hän on pelannut 11. tammikuuta 2026 mennessä 42 A-maaottelua, joissa 26 kertaa avauskokoonpanossa. Hän on tehnyt seitsemän maaottelumaalia, kesäkuussa 2022 kolmen päivän välein pelatuissa Kansojen liigan otteluissa Belgiaa ja Alankomaita vastaan, maaliskuussa 2024 EM-jatkokarsintaottelussa Suomea vastaan, loka- ja marraskuussa 2024 Kansojen liigan otteluissa Islantia vastaan, kesäkuussa 2025 MM-karsintaottelussa Belgiaa vastaan sekä marraskuussa 2025 MM-karsintaottelussa Pohjois-Makedoniaa vastaan.

 Lähteet 

Luokka:Walesilaiset jalkapalloilijat
Luokka:Vuonna 2001 syntyneet
Luokka:Elävät henkilöt